Tarybos direktyva 97/40/EB
1997 m. birželio 25 d.
iš dalies keičianti Direktyvą 93/113/EB dėl fermentų, mikroorganizmų ir jų preparatų gyvūnams šerti naudojimo ir prekybos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ir ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1970 m. lapkričio 23 d. Tarybos direktyva 70/524/EEB dėl pašarų priedų [4] nustato principus, kuriais vadovaujantis leidžiama dėti ir naudoti priedus;
kadangi Direktyva 93/113/EB [5] suteikia valstybėms narėms teisę leisti laikinai naudoti ir realizuoti produktus su sąlyga, kad, remiantis turima moksline informacija, jie nekelia pavojaus žmonių ar gyvulių sveikatai;
kadangi Direktyva 93/113/EB reikalauja, kad Komisija iki 1997 m. sausio 1 d. priimtų sprendimą dėl valstybių narių iki 1996 m. sausio 1 d. pateiktų bylų, susijusių su Bendrijos leidimų gavimu pagal Direktyvą 70/524/EEB;
kadangi dėl didelio valstybių narių pateiktų bylų skaičiaus, turint visą informaciją, neįmanoma priimti sprendimo dėl visų prašymų išduoti leidimus iki 1996 m. gruodžio 31 d.; kadangi reikėtų 18 mėnesių nukelti datą, iki kurios Komisija privalo priimti sprendimą, tam, kad Komisija ir valstybės narės turėtų pakankamai laiko apsvarstyti jiems pateiktas bylas,
PRIĖMĖ ŠIĄ DIREKTYVĄ:
1 straipsnis
Direktyvos 93/113/EB 5 straipsnyje nurodyta data - 1997 m. sausio 1 d. - pakeičiama į 1998 m. liepos 1 d.
2 straipsnis
Ši direktyva įsigalioja septintą dieną po jos paskelbimo Europos Bendrijų oficialiajame leidinyje.
3 straipsnis
Ši direktyva skirta valstybėms narėms.
Priimta Liuksemburge, 1997 m. birželio 25 d.